Nafa­rro­a­ko Par­la­men­tu­ko Mahai­ak, 2021eko martxoaren 1ean egin­da­ko bil­ku­ran, Ele­du­nen Ba­­­­­­­­­tza­rra­ri en­­­­­­­­­tzun ondo­ren, hurren­go era­ba­kia hartu zuen, bes­te­ak beste:

**1.** Izapide­­­tzeko onar­­­tzea EH Bildu Nafarroa talde parlamentarioak aurkezturiko mozioa, zeinaren bidez Nafarroako Gobernua premiatzen baita eskola-garraioaren estaldura zabal dezan.

**2.** Nafarroako Parlamentuko Aldizkari Ofizialean argitara dadin agin­­­tzea.

**3.** Mozioa Hezkuntza Batzordean izapide­­­tzea, eta zuzenketak aurkezteko epea buka­­­tzea eztabaidari ekiteko bilkura-egunaren aurrekoaren eguerdiko hamabietan.

Iru­ñe­an, 2021eko martxoaren 1ean

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, eskola-garraioaren estaldura zabaltzeari buruzko honako mozio hau aurkezten du, Hezkuntza Batzordean eztabaidatu eta bozkatzeko.

Legegintzaldi honetako programa-akordioa sinatu duten talde parlamentarioek, “Ezagutza, hezkuntza eta aukera-berdintasuna” ataleko 50. puntuan, honako konpromisoa hartu dute: “Garraioa eskubide oso gisa aitortu ikastetxe publikoetako Batxilergoko eta OLHko ikasleei. Salbuespenezko neurriak hartu beren ezaugarriengatik hala behar duten herrietan”.

Orain arte ez dugu jakin Hezkuntza Departamentua araua aldatzeko lanetan ari denik, ez eta eskola-garraioaren estaldura eta ikasleen eskubideak zabaltzeko beharrezkoak izanen liratekeen antolaketa- eta ekonomia-alderdietan ere.

Testuinguru horretan, eskaera hori nabarmena da udalen eta hezkuntza-komunitateen aldetik.

Esate baterako, Zizur Nagusiko Udalak, 2019ko abenduaren 12an adierazpen instituzional bat onetsi zuen, zeinetan kasuko finantzaketa eskatzen baitzen Ardoi auzotik eta Zizur Nagusiko alde zaharretik herriko ikastetxeetarako eskola-garraiorako, "halatan bermaturik ekitate, berdintasun eta doakotasun printzipioak, eta errazturik ikasleak udalerrian bertan erroturik egon daitezen".

Eskaera horren justifikazioa ziren herriko ikastetxe publikoetara doazen adingabeek ibili behar izaten dituzten distantziak, ezen, gainera, Donejakue Bideko Autobidea (A12) zeharkatu behar izaten dute, zeinak erdibitu egiten baitu herria. Halaber adierazten zen ikasle horiek prezio altua ordaindu behar izaten dutela guraso-elkarteek antolaturiko eskola-garraioarengatik, edo ibilgailu partikularra erabili, egoera horrek trafikoari eta kutsadurari begira dakartzan ondorioekin.

Indarreko araudiak eskola-garraioaren ikasle onuradun gisa aitortzen ditu zenbait baldintza betetzen dituzten eta eskola-zonifikazioaren arabera dagokien ikastetxe publikoan eskolatzeko herriarteko garraioa beharrezkoa dutenak. Hala ere, baita herri baten barrenean ere irisgarritasun-problemak daude, arrazoi ezberdinak direla-eta. Hain zuzen, eskaera horrek aldezpen zabala dauka ez Zizur Nagusian bakarrik, baita beste herri batzuetan ere, antzeko segurtasun- eta irisgarritasun-problemak baitauzkate beren herrigunearen barrenean, autobideek edo trenbideek zeharkatuta baitaude.

Erreibindikazio horretaz gain, landa-eremutik ere hainbat mozio onetsi izan dira azken urteotan udalerri ugaritan, zeinen bidez eskola-garraioko zerbitzua exigitzen baita Iruñeko, Tuterako edo beren erreferentziako ikastetxeak dauden beste herri batzuetako ikastetxe publikoetan batxilergoko nahiz lanbide heziketako ikasketak egiten ari diren 16tik 18 urtera bitarteko ikasleentzat, landa-eremuaren despopulaketa ekiditeko funtsezko neurri gisa ere, hezkuntza-irisgarritasuneko berdintasunari dagozkion arrazoiengatik ez ezik.

Gaur egun, problema hau samurtze aldera, familiek, udalek eta baita Hezkuntza Departamentuak berak ere irtenbide partzialetara jo dute, hala nola taxiak, familien artean auto partikularrak txandakatzea, derrigorrezko hezkuntzako eskola-garraioa aprobetxatzea toki hutsak egonez gero, eta abar; baina bada garaia adabakiak alde batera utzi eta soluziobide integral bati ekiteko, despopulaketa geldiaraziko duena eta zerbitzu publikoetara iristeko aukera berdintasuna bermatuko duena, Nafarroako Gobernutik bertatik eta beste arlo batzuetatik proposatzen den bezala.

Hori guztia dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernuko Hezkuntza Departamentua premiatzen du, 2021-22 ikasturterako bete dezan gobernu-akordioan hartutako konpromisoa, “garraioa eskubide oso gisa aitortzea ikastetxe publikoetako Batxilergoko eta OLHko ikasleei eta salbuespenezko neurriak hartzea beren ezaugarriengatik hala behar duten herrietan”.

2. Nafarroako Parlamentuak Nafarroako Gobernuko Hezkuntza Departamentua premiatzen du, hiru hilabeteko epean alda dezan azaroaren 13ko 102/2017 Foru Agindua, Hezkuntza kontseilariarena, zeinaren bidez arautzen baitira Nafarroako Foru Komunitatean eskola-garraioaren antolaketa eta funtzionamendua eta eskola-jantokirako banakako laguntzak, halako moduz non:

a. Eskola-garraioaren onuradun gisa sar daitezen, 2.1 artikuluan, batxilergoko nahiz lanbide heziketako ikasketak egiten ari diren 16tik 18 urtera bitarteko ikasleak, landa eremuetatik Iruñeko, Tuterako edo beren erreferentziako ikastetxeak dauden beste herri batzuetako batxilergoko nahiz lanbide heziketako ikastetxeetara joan behar badute.

b. Eskola-garraioaren onuradun gisa sar daitezen, 2.2 artikuluan, herri jakin batzuetako ikasleak, dagokien ikastetxe publikoan eskolatzeko segurtasun- eta irisgarritasun-arazo objektibo eta justifikatuak dauzkatenak.

Iruñean, 2021eko otsailaren 25ean

Foru parlamentaria: Bakartxo Ruiz Jaso